b"\n_START_ARTICLE_\nJo\xc5\xbeef Rozman (1812-1874)\n_START_SECTION_\n\xc5\xbdivljenje in delo\n_START_PARAGRAPH_\nJo\xc5\xbeef Rozman je bil rojen v Stra\xc5\xbei\xc5\xa1\xc4\x8du pri Kranju kme\xc4\x8dkim star\xc5\xa1em Jo\xc5\xbeefu in Tereziji rojeni Hafner, umrl v Arclinu pri Vojniku, kjer se je na vo\xc5\xbenji v \xc5\xa0entjur k prijatelju Jo\xc5\xbeefu Ha\xc5\xa1niku smrtno ponesre\xc4\x8dil; pokopan je v Konjicah._NEWLINE_Rozman je ljudsko \xc5\xa1olo obiskoval v \xc5\xa0martnem pri Kranju, gimnazijo (1822\xe2\x80\x931828) in filozofijo (1828\xe2\x80\x931830) v Ljubljani. Po enem letu neodlo\xc4\x8dnosti je na prigovarjanje starolo\xc5\xa1kega rojaka Gregorja Pevca, \xc5\xbeupnika pri Novi \xc5\xa0tifti nad Gornjim Gradom, prosil za sprejem v lavantinsko \xc5\xa1kofijo, vendar je prvi dve leti bogoslovje \xc5\xa1tudiral v Ljubljani (1831\xe2\x80\x931833), potem v Celovcu in bil leta 1835 posve\xc4\x8den v \xc5\xa0t. Andra\xc5\xbeu v Labotski dolini. Pod spiritualom Slom\xc5\xa1kom se je Rozman v Celovcu udele\xc5\xbeeval literarnih vaj bogoslovcev in prispeval za rokopisni zbornik Pesme za poku\xc5\xa1no (1834) pesem Kmeti\xc5\xa1ka zadovoljnost, za Sedem novih perpoved za otroke (Celov. 1836) pa prevedel Pti\xc4\x8dje gnezdice._NEWLINE_Prvo slu\xc5\xbebo je kot kaplan nastopil v \xc5\xa0martnem v Ro\xc5\xbeni dolini pri Celju (1835\xe2\x80\x931836). Kaplanoval je \xc5\xa1e v \xc5\xa0entrupertu nad La\xc5\xa1kim (1836), v Loki pri Zidanem mostu (1836\xe2\x80\x931837) in v La\xc5\xa1kem (1837\xe2\x80\x931842), kjer je v nedeljski \xc5\xa1oli vsako leto\xc2\xa0\xc2\xbbnad sto fantov in deklic slovensko brati u\xc4\x8dil\xc2\xab,\xc2\xa0\xc2\xbbcele zaboje slovenskih bukvic iz Ljubljane dobival\xc2\xab\xc2\xa0in delil. Kot \xc5\xbeupnik v \xc5\xa0entrupertu nad La\xc5\xa1kim (1842\xe2\x80\x931848) je sestavil farno kroniko in kljub nasprotovanju\xc2\xa0\xc2\xbbza\xc4\x8del slovensko \xc5\xa1olo imeti\xc2\xab. Na Slom\xc5\xa1kovo \xc5\xbeeljo je prosil za kanonikat in se v januarju 1848 preselil v \xc5\xa0t. Andra\xc5\xbe v Labotsko dolino. Ko je tu Slom\xc5\xa1ek 1850 za svoje bogoslovce \xc4\x8detrtoletnike dosegel bogoslovno u\xc4\x8dili\xc5\xa1\xc4\x8de, je postavil Rozmana za ravnatelja in prof. pedagogike in kateheze. V letih 1849\xe2\x80\x931856 je Rozman prispeval za Drobtinice ve\xc4\x8d \xc5\xbeivljenjepisov, zgodovinskih \xc4\x8drtic, naravoslovnih, pou\xc4\x8dno-vzgojnih \xc4\x8dlankov in objavil dobro premi\xc5\xa1ljeno in v lepem jeziku podano Katehetiko ali poduk pervencev u sv. veri Jezusovi (Celov., 1855), njegov \xc4\x8dlanek o 4. in 5. kri\xc5\xbearski vojski (Drobtinice VIII, 1853) je Miklo\xc5\xa1i\xc4\x8d sprejel v Slovensko berilo za 7. raz. gimnazije._NEWLINE_Leta 1858 prosil za nad\xc5\xbeupnijo v Konjicah, kamor je pri\xc5\xa1el v aprilu 1859. Tu je prelo\xc5\xbeil te\xc5\xbei\xc5\xa1\xc4\x8de svojega dela na du\xc5\xa1no pastirstvo. Priredil je po Slom\xc5\xa1kovem zgledu velik misijon (1867) in imel ve\xc4\x8dkrat stanovske duhovne vaje, obhajal v \xc5\xbeupniji in dekaniji razne verske slovesnosti (npr. ob 1000-letnici sv. Cirila in Metoda), po\xc5\xbeivil \xc5\xbee obstoje\xc4\x8do, po stanovih za mo\xc5\xbee, fante, \xc5\xbeene in dekleta razdeljeno\xc2\xa0\xc2\xbbkri\xc5\xbeevsko dru\xc5\xbebo\xc2\xab\xc2\xa0in za to spisal dekletom Dru\xc5\xbebene bukvice za dekleta', ki so iz\xc5\xa1le pri dekli\xc5\xa1ki ali kri\xc5\xbeevski dru\xc5\xbebi v Konjicah, \xc5\xbeenam pa Dru\xc5\xbebene bukvice za \xc5\xbeene in hi\xc5\xa1ne gospodinje. Leta 1868 je za\xc4\x8del sestavljati kroniko konji\xc5\xa1ke nadfare in dekanije. Bil je med prvimi ustanovnimi \xc4\x8dlani celjske \xc4\x8ditalnice; 1871 pa je ustanovil katoli\xc5\xa1ko polititi\xc4\x8dno dru\xc5\xa1tvo v Konjicah, kateremu je bil do smrti predsednik._NEWLINE_V svoji oporoki (1871) je dolo\xc4\x8dil za glavnega dedi\xc4\x8da lavantiskega \xc5\xa1kofa z naro\xc4\x8dilom,\xc2\xa0\xc2\xbbnaj obrne njegovo premo\xc5\xbeenje v prid \xc5\xa1estim \xc5\xbeupnijam, ki jim je konji\xc5\xa1ki \xc5\xbeupnik patron\xc2\xab, Langusovo sliko sv. Jo\xc5\xbeefa je zapustil farni cerkvi, nem\xc5\xa1ke knjige farni knji\xc5\xbenici, slovenske pa je naro\xc4\x8dil razdeliti med ljudi."